b'\n_START_ARTICLE_\nAndrioni\xc5\xa1kis\n_START_SECTION_\nAjalugu\n_START_PARAGRAPH_\nAndrioni\xc5\xa1kist on esmakordselt mainitud aastal 1672. Samas oletavad m\xc3\xb5ned ajaloolased, et asulat mainiti esmakordselt hoopis aastal 1620 Bir\xc5\xbeai m\xc3\xb5isa kohturaamatus nime all Jendraniszki. Aastal 1726 ehitati sinna esimene katoliku kirik._NEWLINE_Sealsed elanikud osalesid nii novembri\xc3\xbclest\xc3\xb5usus kui ka jaanuari\xc3\xbclest\xc3\xb5usus. Jaanuari\xc3\xbclest\xc3\xb5usu p\xc3\xa4evil kogunes alevi juurde metsadesse \xc3\xbcheksa \xc3\xbclest\xc3\xb5usnute salka, kus oli 1863 v\xc3\xb5itlejat. Knygne\xc5\xa1yst\xc4\x97 p\xc3\xa4evil rajati alevi l\xc3\xa4histele raamatuladu, kust tarniti leedukeelseid raamatuid kohu Leedu p\xc3\xb5hjaosa aladele. Tsaariajal oli asula venekeelne nimekuju \xd0\x90\xd0\xbd\xd0\xb4\xd1\x80\xd0\xbe\xd0\xbd\xd0\xb8\xd1\x88\xd0\xba\xd0\xb8. Aastal 1866 rajati sinna venekeelne riiklik algkool, mis on seal praegu tegutseva kooli eelk\xc3\xa4ija. Aastast 2015 on kool piiskop Antanas Baranauskase nimelise Anyk\xc5\xa1\xc4\x8diai keskkooli algharidust andev filiaal._NEWLINE_1905. aasta revolutsiooni p\xc3\xa4evil asutasid sealsed elanikud omaalgatuslikult leedukeelse kooli. 2. detsembril peksti l\xc3\xa4bi vallakirjutaja, r\xc3\xbc\xc3\xbcstati riiklik postkontor ja keelduti kooli laskmast \xc3\xb5petajaid, kes ei \xc3\xb5petanud leedu keeles. Kohaliku pristavi Orlovi juhatusel tuli alevisse karistussalk, mis peksis l\xc3\xa4bi kohalikud elanikud; kolm inimest k\xc3\xbc\xc3\xbcditati ka Siberisse._NEWLINE_Aastal 1929 kukkus alevisse meteoriit (eukriitide klassi kuuluv akondriit, mis sisaldas m\xc3\xa4rkimisv\xc3\xa4\xc3\xa4rsel hulgal maskeliniiti)._NEWLINE_Aastal 1935 ehitati vana kiriku asemele uus, j\xc3\xa4rgmisel aastal moodustati ka Andrioni\xc5\xa1kise kihelkond (varem allus sealne kirik Anyk\xc5\xa1\xc4\x8diai kihelkonnale). _NEWLINE_N\xc3\xb5ukogude perioodil oli Andrioni\xc5\xa1kis \xc3\xbcks t\xc3\xa4htsamaid metsavendade tegevuspiirkondi. Sealsed salgad tegutsesid \xc3\xbcle 34 aasta. Alev oli kohaliku kolhoosi keskasulaks.'